ບັນດາສະມາຊິກ ສະພາແຫ່ງຊາດ ອາເມລິກາ ຕີລາຄາສູງບົດບາດຂອງ ຫວຽດນາມ ໃນພາກພື້ນ
(ທ່ານເອກອັກຄະລັດຖະທູດ ຟ້າມກວາງວິງ
ພົບປະກັບທ່ານສະມາຊິກສະພາສູງ John McCain)
ວັນທີ 22/01, ທ່ານເອກອັກຄະລັດຖະທູດ ຟ້າມກວາງວິງ ໄດ້ມີບັນດາການພົບປະກັບທ່ານສະມາຊິກສະພາສູງ John McCain ແລະ ທ່ານສະມາຊິກສະພາຕໍ່າ Eliot Engel.
ທີ່ການພົບປະກັບທ່ານສະມາຊິກສະພາສູງ John McCain, ປະທານກຳມາທິການກຳລັງທະຫານສະພາສູງ, ທ່ານເອກອັກຄະລັດຖະທູດ ຟ້າມກວາງວິງ ປາດຖະໜາວ່າ, ທ່ານ John McCain ຈະສືບຕໍ່ສະໜັບສະໜູນເລື່ອງຜັນຂະຫຍາຍການພົວພັນຄູ່ຮ່ວມມືຮອບດ້ານລະຫວ່າງ 2 ປະເທດຢ່າງມີປະສິດທິຜົນ, ແທດຈິງເພື່ອຜົນປະໂຫຍດຂອງແຕ່ລະຝ່າຍ ແລະ ເພື່ອຜົນປະໂຫຍດລວມຂອງສັນຕິພາບ, ສະຖຽນລະພາບ ແລະ ວັດທະນາຖາວອນຢູ່ພາກພື້ນອາຊີ - ປາຊີຟິກ. ພິເສດໃນສະພາບທີ່ 2 ປະເທດສະເຫຼີມສະຫຼອງ 20 ປີແຫ່ງວັນສ້າງຕັ້ງການພົວພັນທາງການທູດ, ທ່ານເອກອັກຄະລັດຖະທູດໄດ້ແບ່ງປັນບັນດາບຸລິມະສິດລວມໃນເລື່ອງຊຸກຍູ້ການພົວພັນລະຫວ່າງ 2 ປະເທດໃນທຸກຂົງເຂດໃຫ້ເໝາະສົມກັບຂອບເຂດຄູ່ຮ່ວມມືຮອບດ້ານ, ຊຸກຍູ້ການຮ່ວມມືດ້ານເສດຖະກິດ, ການຄ້າ, ການລົງທຶນ ກໍ່ຄືວິທະຍາສາດເຕັກໂນໂລຊີ… ກວ່າອີກ; ຊຸກຍູ້ການເຊັນສັນຍາການຄ້າເສລີຂ້າມປາຊີຟິກ (TPP) ໃຫ້ແທດເໝາະກັບຜົນປະໂຫຍດຂອງບັນດາປະເທດປະເທດເຂົ້າຮ່ວມ ແລະ ເພີ່ມທະວີການຮ່ວມມືໃນເວທີປາໄສພາກພື້ນອາຊຽນ - ອາເມລິກາ, ກອງປະຊຸມຂັ້ນສູງອາຊີຕາເວັນອອກ, ARF, APEC… ທ່ານສະມາຊິກສະພາສູງ John McCain ຢືນຢັນວ່າ, ຈະຕັ້ງໜ້າປະກອບສ່ວນຊຸກຍູ້ການພົວພັນລະຫວ່າງ 2 ປະເທດກວ່າອີກ, ເພີ່ມທະວີການແກ້ໄຂຜົນຮ້າຍຢ້ອນຫຼັງຈາກສົງຄາມ, ຊຸກຍູ້ການລົບລ້າງຄຳສັ່ງຫ້າມອາວຸດ ແລະ ປາດຖະໜາຢາກມາຢ້ຽມຢາມຫວຽດນາມ ໃນປີ 2015.
ແລະກໍ່ໃນວັນດຽວກັນ, ທ່ານເອກອັກຄະລັດຖະທູດ ຟ້າມກວາງວິງ ກໍ່ໄດ້ມີການພົບປະກັບທ່ານສະມາຊິກສະພາຕໍ່າ Eliot Engel, ສະມາຊິກຂັ້ນສູງຂອງກຳມາທິການການຕ່າງປະເທດສະພາສູງ. ທີ່ການພົບປະ, ທ່ານ ຟ້າມກວາງວິງ ໄດ້ແຈ້ງໃຫ້ທ່ານ Eliot Engel ຊາບກ່ຽວກັບສະພາບການພັດທະນາຂອງປະເທດຊາດ ແລະ ບັນດາແຜນນະໂຍບາຍການຕ່າງປະເທດໃຫຍ່ຂອງຫວຽດນາມ ແລະ ປາດຖະໜາວ່າ ທ່ານ Eliot Engel ຈະສືບຕໍ່ຊຸກຍູ້ການພົວພັນຄູ່ຮ່ວມມືຮອບດ້ານລະຫວ່າງຫວຽດນາມ - ອາເມລິກາ. ທ່ານສະມາຊິກສະພາຕໍ່າ Eliot Engel ຖືວ່າ, ການພົວພັນລະຫວ່າງ 2 ປະເທດ, ໃນນັ້ນມີການພົວພັນລະຫວ່າງສະພາແຫ່ງຊາດແມ່ນມີຄວາມໝາຍສຳຄັນທີ່ສຸດ, ບໍ່ພຽງແຕ່ຊ່ວຍຊຸກຍູ້ຜົນປະໂຫຍດໃນຫຼາຍດ້ານຂອງແຕ່ລະຝ່າຍເທົ່ານັ້ນ ຫາກຍັງປະກອບສ່ວນເຂົ້າໃນສັນຕິພາບ, ສະຖຽນລະພາບລວມຂອງພາກພື້ນອີກດ້ວຍ.
(ແຫຼ່ງຄັດຈາກ VOV)